கன மழை வெள்ளத்தால் பாதிக்கப்பட்டுள்ள கேரளாவுக்கு, புதுச்சேரி அரசு சார்பில் 1 கோடி ரூபாய் நிவாரண நிதி தரப்படும் என முதல்வர் நாராயணசாமி ஏற்கெனவே அறிவித்திருக்கிறார். அதேபோல, முதல்வர் உள்ளிட்ட அமைச்சர்கள் மற்றும் காங்கிரஸ் எம்.எல்.ஏ-க்கள் தங்களுடைய ஒருமாத சம்பளத்தை கேரள நிவாரணத்துக்குத் தருவதாகவும் தெரிவித்துள்ளனர். பொதுமக்கள் மற்றும் சமூக அமைப்புகளிடமிருந்து நிவாரண உதவிகளைப் பெற்று, கேரளாவுக்கு அனுப்புவதற்கான பல்வேறு பணிகளில் புதுச்சேரி அரசு இறங்கியிருக்கிறது. அதன் ஒரு பகுதியாக, பொதுமக்கள் மற்றும் சமூக அமைப்புகளிடமிருந்து பெறப்பட்டுவரும் நிவாரணப் பொருள்கள் மற்றும் நிதியை கேரளாவுக்கு முறையாக அனுப்புவது தொடர்பான ஆலோசனைக் கூட்டம் முதலமைச்சர் நாராயணசாமி தலைமையில் இன்று நடைபெற்றது.